Augsta līmeņa ekspertu forums

**“Augstākās izglītības attīstības scenāriji Latvijas ilgtspējas nodrošināšanai. Vai augstskolu reforma sola ilgtermiņa ieguvumus?”**

**21.aprīlī, Latvijas Universitāte, Dabas māja, Magnum**

Rīkotāji: biedrība “Latvijas Formula 2050” un Izglītības un zinātnes ministrija sadarbībā ar AS “Latvijas finieris”, SIA “Latvijas Mobilais Telefons”

Mērķis: Pārvaldības kompetenču pilnveidošanas nolūkos, dalīties ar pieredzi par augstskolu padomju iesaisti sadarbības veidošanā ar ieinteresētajām pusēm

**Foruma galveno secinājumu un priekšlikumu kopsavilkums**

Lai augstskolu reforma nodrošinātu ilgtermiņa ieguvumus, ir nepieciešams īstenot kompleksu pasākumu kopumu, tostarp likumdošanas izmaiņas, ievērojams finansējuma pieaugums, augstskolu integrācija un konsolidācija, kā arī pārvaldības modeļa maiņa. Augstskolu pārvaldības reformas galvenais uzdevums ir augstskolu institucionālās kapacitātes stiprināšana, izveidojot padomes, lai nodrošinātu sabiedrības interešu pārstāvniecību un īstenotu efektīvu sadarbību ar iesaistītajām pusēm, sevišķi industrijām.

Pēc viena gada darbības vēl ir pāragri sniegt vērtējumu pārvaldības reformas rezultātiem un padomju darba ietekmei uz augstskolas attīstības rādītājiem. Taču varam jau izdarīt pirmos secinājumus par to, vai reformas ietvars ir izveidots pietiekami darbspējīgs un vai ir radīti nepieciešamie priekšnoteikumi padomes kā jaunā pārvaldes orgāna sekmīgai darbībai.

Gada laikā kopš padomju izveidošanas, tās lielos vilcienos ir iestrādājušās – iedziļinājušās augstskolu darba specifikā, apstiprinājušas budžetus un gada pārskatus, vairākos gadījumos arī sekmīgi veikušas rektora amata kandidātu atlasi, nodrošinājušas stratēģiju izveidi un apstiprināšanu – īstenojušas stratēģisko vadību, virzījušas augstskolu integrācijas procesu.

Forumā pārstāvētie padomju locekļi vērtēja savas padomes sastāvu kā profesionālu, uzsverot padomju spēju darboties kā komandai, kā arī prasmi veidot kvalitatīvus sadarbības un lēmuma pieņemšanas formātus (specializētas darba grupas, kurās tiek iesaistīti arī citu augstskolas izpildinstitūciju, struktūrvienību vai interešu grupu pārstāvji).

Padomes sastāvam ir nozīmīga loma augstskolu un iesaistīto pušu (gan ārējie partneri, gan augstskolu akadēmiskais un vispārējais personāls, kā arī studējošajie) efektīvas sadarbības un mijiedarbības veidošanai. Līdzšinējā padomju darbības prakse ir apliecinājusi to, ka, jo dažādāka ir komanda, jo plašāks ir profesionālās pieredzes spektrs, jo kvalitatīvāks, inovatīvāks un raitāks ir padomes darbs. Studējošo pārstāvniecība universitāšu padomēs varētu radīt iespējas gan reprezentēt studējošā perspektīvu, gan panākt kvalitatīvākus padomes lēmumus. Ņemot to vērā, turpmāk vērtējot padomju darbības regulējumu, ir jāveic analīze, lai varētu noteikt vai padomju locekļi spēj kvalitatīvi izprast akadēmiskā personāla un studējošo perspektīvu, apsverot, vai līdzīgi, kā tas ir citos pārvaldes orgānos, arī padomēs būtu jāparedz studējošo pārstāvniecība.

Stratēģiskā vadība tāpat ietver atbildību skatīt augstākās izglītības jautājumus plašāk – ne tikai savas augstskolas, bet visas sistēmas līmeni un sniegt pienesumu arī sistēmas attīstībai, īpaši saredzot sadarbības un resursu koplietošanas iespējas. Būtiski būtu veicināt gan augstskolu padomju savstarpējo sadarbību, gan sadarbība ar nozares ministriju rodot risinājumus sistēmiskiem uzlabojumiem.

Universitātēm, kā zinātnes universitātes ekosistēmas vadošajām dalībniecēm, kuras sniegumu nosaka un virza zinātnes izcilības spēja, kritiski nozīmīgs attīstības faktors ir nepieciešamais finanšu apjoms un finanšu pieejamība attīstībai. Padomes kā pārvaldes orgāns spēj nodrošināt optimālu institūcijas lēmumu pieņemšanu finanšu līdzekļu efektīvākai izlietošanai, bet universitātes nevarēs nonākt universitāšu reitingu TOP-500 pozīcijā bez ievērojami lielāka publiskā finansējuma ieguldīšanas universitāšu studiju vides un zinātnes attīstībai.

Augstskolu darbībai īpaši nozīmīgi būs ārējie vērtējumi – 2025.gada zinātnisko institūciju starptautiskais izvērtējums un pāreja uz ciklisku institucionālo augstskolu akreditāciju.

Augstākās izglītības attīstībā ieinteresētās puses atzīst to, ka pārvaldības reformu ir jāturpina, stiprinot padomes – vienlaikus palielinot rīcības brīvību un atbildību, kā augstskolu lēmumu pieņemšanas autonomijas pamatu.

No Augstākās izglītības padomes (sadarbībā ar LR Izglītības un zinātnes ministriju un Latvijas Studentu apvienību) īstenotās augstskolu pārvaldības reformu izvērtējuma aptaujas (2023.), kurā tika aptaujāti valsts dibināto augstskolu padomju priekšsēdētāji un locekļi, rektori, prorektori, senātu priekšsēdētāji un senatori un studējošo pašpārvalžu pārstāvji, izriet virkne būtisku secinājumu par augstskolu padomju darba pilnveidošanu un valsts pārvaldes uzdevumiem:

* augstskolu padomēm ar savu darbību ir jākalpo par piemēru labas pārvaldības principu īstenošanai – viens no pirmajiem soļiem ir nepieciešamība pilnveidot augstskolu iekšējo komunikāciju starp visām pārvaldībā iesaistītajām pusēm;
* ir jāpilnveido studējošo iesaiste augstskolu padomju darbībā vai studējošo komunikācija un sadarbība ar augstskolu padomēm;
* ir jāparedz sadarbības un savstarpējas konsultācijas un informācijas apmaiņas mehānismi starp augstskolu padomēm labās prakses pārņemšanai;
* augstskolu padomēm ir jāuzņemas lielāka iniciatīva augstskolu trešās misijas īstenošanā un jaunu investīciju piesaistē;
* valsts pārvaldei, īstenojot reformas augstākās izglītības jomā, ir jāparedz atbilstošs finansējums – pārmaiņas un līdzšinējās reformas 15 gadu laikā bez atbilstoša finansējuma rada priekšnoteikumus apātijai un neticībai.

Augstskolu autonomijas un padomju efektivitātes stiprināšanai Izglītības un zinātnes ministrija kā par augstākās izglītības pārvaldības reformu atbildīgā institūcija ir apņēmusies turpināt sadarbību ar augstskolu padomēm gan īstermiņa un ilgtermiņa atgriezeniskās saites nodrošināšanā, gan veikt aktivitātes, kas ir vērstas uz padomju lomas nostiprināšanu, tostarp izstrādāt kritērijus augstskolu padomju darba novērtējumam.

Augstskolām ir nozīmīga loma ilgtspējas veicināšanā, tomēr svarīgi ir vai tā tiek atspoguļota augstskolu stratēģijās un citos plānošanas dokumentos. Augstskolām būtu jāuzņemas papildus misija “ilgtspēja”, savukārt politiku veidotājiem – jāsekmē un jāatbalsta augstskolu fokuss uz ilgtspēju, tostarp uzrunājot augstskolu padomes.

Īstenojot līderību stratēģiskajā līmenī, augstskolu padomēm ir svarīgi veidot optimālu un efektīvu snieguma rādītāju sistēmu, kas būtu ambiciozi, atbilstoši augstskolu lomai sociāli ekonomisko procesu kontekstā, kā arī radītu iespēju reāli novērtēt iekšējos faktorus un procesu dalībnieku sniegumu darbībā. Augstskolu padomju ietekmes pilnveidei būtu nepieciešams vērtēt arī valsts kapitālsabiedrību padomju kā pārvaldes institūta darbības efektivizēšanas pieredzi, īstenojot pieredzes apmaiņu uzņēmumu un augstskolu padomju līmenī.

Augstskolu integrācija un pārvaldības reforma rada jaunus nosacījumus sekmīgākai digitalizācijai augstskolās, vienlaikus palielinot to potenciālu Latvijas publiskā un privātā sektora digitālajai transformācijai. Informatīvi komunikatīvo tehnoloģiju nozare – tās eksperti, uzņēmumi, NVO, ir ieinteresēta partnerībā ar augstskolām šo mērķu sasniegšanā, un saskata augstskolu padomju lomu labākas sadarbības veicināšanā.

Īstenojot digitālās vides un spēju pilnveidošanu ir svarīgi, lai augstskolas būtu maksimāli orientētas uz resursu koplietošanu un sadarbību, veidotu iespējami vairāk vienotu studiju un pētnieciskās vides digitālo ekosistēmu, kas būtu atvērta, uz labu lietotāju pieredzi orientēta un elastīga. Augstskolu padomes var kļūt par nozīmīgu faktoru šādas pieejas īstenošanai ne tikai savas augstskolas (sekojot investīcijām digitālajai transformācijai), bet Latvijas augstākās izglītības sistēmas mērogā.

Padomēm ir iespējams savu funkciju – *izaicināt* un *kontrolēt* ietvarā panākt tādu pārvaldāmās augstākās izglītības institūcijas sniegumu, ko raksturo gan lielāks digitālā satura un studiju formu piesātinājums, gan digitālo prasmju nodrošinājums, gan forma, lai studiju process ir saistošs, šādi panākot lielāku digitāli izglītotu, augstākās izglītības ciklu pabeigušu studējošo īpatsvaru.

Padomju lēmumu pieņemšanai ir jābūt datos balstītai un izsvērtai, lai veicinātu augstskolu izaugsmi un izvirzīto mērķu sasniegšanu. Īstenojot augstskolu digitalizāciju, uzsvars jāliek uz informācijas tehnoloģiju rīkiem, kas nodrošina objektīvu datu izguvi un to analīzi, vienlaikus nodrošinot padomju locekļu digitālo prasmju pilnveidi.

**Forumā pārstāvēto ekspertu izteiktos galvenos secinājumus apkopoja un sagatavoja:**

**Andris Nātriņš**

**Biedrības “Latvijas Formula 2050” valdes loceklis, Banku augstskolas padomes loceklis**